Vaans

Vaans () is en lütt Dörp in de Gemeen Bookholt in’n Landkreis Horborg, Neddersassen. De Oort höört polietsch al von öllers bi Bookholt mit bi un is ok Deel von de Oortschop Bookholt.

 Geografie 

Dat Dörp liggt an de Süüdoost-Utlöpers von de Horbörger Bargen. Na Dibbersen hen in’n Noordwesten doot de Nuppenbarg (114 m) un de Stucksbarg (102 m) liggen.

De Naveröörd sünd Ninndörp in’n Noorden, Eekel in’n Noordoosten, Büüns un Nee-Eekel in’n Oosten, Itzenbüttel un Reindörp in’n Süüdoosten, Bookholt in’n Süden, Steenbeek in’n Süüdwesten un Dangersen un Dibbersen in’n Noordwesten.

 Historie 

In’n Eersten Weltkrieg sünd fiev Soldaten ut Vaans fullen oder vermisst.http://www.denkmalprojekt.org/2009/buchholz_i_d_nordheide_wk1_ns.htm

 Verwaltungsgeschicht 

In de Franzosentied von 1810 bet 1814 hett de Oort to de Mairie Jesborg in’n Kanton Hittfeld höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1852 to de Vaagdie Hittfeld in dat Amt Horborg tohöört un denn von 1852 bet 1859 to dat Amt Hittfeld. 1859 is dat wedder Deel von dat Amt Horborg worrn. Na 1885 weer dat in’n Kreis Horborg. 1932 is dat Deel von’n ne’en, grötteren Kreis Horborg worrn.

 Inwahnertall 

 Religion 

Vaans is evangeelsch-luthersch präägt un höört to dat Kaspel von de Paulus-Kark in Bookholt. Fröher hett dat to dat Kaspel von de Mauritius-Kark in Hittfeld tohöört.

För de Kathoolschen is de St.-Petrus-Kark in Bookholt tostännig.

 Kultur 

En Denkmaal för de Fullenen ut den Eersten Weltkrieg steiht in Bookholt in’t Zentrum.

 Weertschop un Infrastruktur 

De freewillige Füürwehr Bookholt is för Vaans mit tostännig.

In’n Westen von Vaans liggt dat Bookholter Gewarfrebeed Vaanser Heid. Dor doot ünner annern Möbel Kraft, Media Markt, Obi un Famila sitten. Dat Gewarvrebeed Vaanser Heid I is 69,4 Hektar groot un an’t Enn von de Johren 1970 inricht worrn un dat Gewarvrebeed Vaanser Heid II 40,0 Hektar un von 1991.

 Verkehr 

Dör Vaans löppt de Kreisstraat 13, de in’n Süden na Bookholt rin geiht un in’n Noorden bi Dibbersen an de Bundsstraat 75. De B 75 geiht in’n Süüdwesten denn över Kanenstörp na Töst un in’n Noordoosten an de Autobahn 1 un denn as K 85 wieder över Ninndörp un Tötsen na Horborg. Von de K 13 geiht in Vaans na Noordoosten de K 61 af, de na Eekel löppt.

De nächste Autobahn is de Autobahn 1. De Opfohrt 42 Dibbersen liggt so dree Kilometer in’n Noorden von Vaans an de B 75.

De nächste Bahnhoff is so bi dree Kilometer wied weg in’n Süden de Bahnhoff Bookholt an de Bahnlien Hamborg–Bremen un an de Heidbahn.

 Footnoten 

Kategorie:Oort
Kategorie:Landkreis Horborg